钦定古今图书集成/明伦汇编/氏族典/第034卷 > 《廖用贤尚友录》 > 锺雅
## 钦定古今图书集成/明伦汇编/氏族典/第034卷 > 《廖用贤尚友录》 > 锺雅

按《晋书锺雅传》，“雅字彦胄，颍川长社人也。少孤，好学，
有才志。举四行，除汝阳令，入为佐著作郎。母忧去官，
服阕复职。东海王越请为参军，迁尚书郎。避乱东渡。
元帝以为丞相记室参军，迁临淮内史、振威将军。顷
之，征拜散骑侍郎，转尚书右丞，北军中候。大将军王
敦请为从事中郎，补宣城内史。钱凤作逆，加广武将
军，率众屯青弋。”时广德县人周𤣱为凤起兵攻雅，雅
讨𤣱，斩之。凤平，征拜尚书左丞，迁御史中丞。直法绳
违，百僚皆惮之。北中郎将刘遐卒，遐部曲作乱，诏郭
默讨之，以雅监征讨军事、假节。事平，拜骁骑将军。苏
峻之难，诏雅为前锋监军、假节，领精勇千人以拒峻雅以兵少，不敢击退。还，拜侍中。寻王师败绩，雅与刘
超并侍卫天子。及峻逼迁，车驾幸石头，雅、超流涕步
从。明年，并为贼所害。贼平，追赠光禄勋。